LidanRubinov/Halacha-QA huggingface dataset:
שאלה: מוצקי חלב עכו"ם: בהמשך לדברי הרב כי גם מי שמקל באבקת חלב עכו"ם צריך להחמיר במוצקי חלב, לכאו הסיבה שהתירו אבקת חלב היא כיון שלאחר תהליך היבוש יצאה משם חלב ולא היתה בכלל הגזרה - ומדוע סברה זו לא שייכת במוצקי חלב המופרדים מהחלב בשיטות אחרות?
תשובה: אינני מעודכן בדיוק בתהליך שזה עובר, אבל אלו שביררו אמרו שעל זה לא שייך ההיתר של חלב עכו"ם (אולי זה עדיין מוגדר כחלב).
שאלה: דעת הרב פינשטיין בחלב עכו"ם: כבוד הרב כתב כי חלב עכו"ם מותר לפי הרב פיננשטיין רק בשעת הדחק (וכך ראיתי שמביאים רבים בשמו) אך בתשובה שכתב ביו"ד חלק א סימן מו כתב במפורש שלדעתו עיקר הדין הוא כתלמידי חכמים ויראי שמיים בארה"ב ששותים חלב מחברות לא יהודיות. ובתשובה הבאה שם כתב במפורש שהוא מחמיר על עצמו אך מי שמקל עושה כדינא (ולא כתב שזה שעת דחק) וכן שמעתי מהגאון הרב אשר וייס שהגאון רבי משה פינשטיין רצה להביא לישיבה שלו חלב עכו"ם שרק על עצמו החמיר ורק בעקבות לחצו של האדמו"ר מסטאמר חזר בו מכוונתו. אשמח אם הרב יבהיר לי נקודה זו.
תשובה: יש דיעות בין גדולי האחרונים, במקום שיש פיקוח ממשלתי על החלב שהוא רק של פרות ולא מבהמות טמאות. יש שהתירו, אך יש שסוברים, שחלב של נוכרי אם אין יהודי רואה את החליבה, אסור. הרב פיינשטיין התיר את זה, אך אמר שזה רק לציבור הרחב, ויש עניין לבני תורה להחמיר על עצמם.
שאלה: אזכרה בחודש ה-11 וביום השנה: אבי נפטר ביום כ"ב בטבת תשס"ז. הבנתי שלפי מנהג הספרדים, יש לעלות לקברו לאחר 11 חודשים וכן לערוך סעודה וכך גם ביום השנה. 11 חודשים מיום פטירתו יהיה ביום כ"ב בטבת תשס"ח וזה יוצא ביום ראשון. האם עולים לקברו ביום ראשון ובערב עורכים סעודה בביהכ"ס או שעדיף לערוך סעודה ביום שלושה ימים קודם, כלומר, ביום חמישי ולעלות לקברו ביום ראשון? אשמח לדעת כיצד לנהוג. וכנ"ל לגבי יום השנה, האם עולים לקברו בבוקר ועורכים סעודה בערב? ושאלה אחרונה,מתי אני אמור להפסיק באמירת קדיש לשבוע מיום האזכרה או מיום ה-11 חודש?
תשובה: המנהג בסוף האחד עשרה חודש איננו מחייב ביום עצמו ולכן אפשר להקדים את העליה לקבר בכמה ימים, וכן אפשר להקדים את הסעודה לפני שבת. אין הדבר כך ביום השנה אז צריך להשתדל לדייק ביום הראוי בעליה לקבר ובאמירת הקדיש וקיום האזכרה בדרך שנהגו במשפחה. בהפסקת הקדיש באחד עשר חודש נהגו להמשיך את הקדיש מיום האחד עשר ועד קבלת השבת הבאה אחריו ורק אז להפסיק.
שאלה: פסטרמת עוף עם שומן בקר: האם פסטרמה שכתוב עליה, מכיל: "בשר ושומן הודו ובקר" צריכה להיות בהשגחה של חלק למי שמקפיד על כך, בגלל שיש בה גם מן הבקר? או שאפשר לאכול אותה אם מושגחת בידי כשרות רגילה?
תשובה: כיוןן שזה גם עם בקר, צריך להקפיד גם בזה על חלק.
שאלה: שמיטה - הפקר: נניח שאני רואה עץ בגינה פרטית עם פירות, ויודע בוודאות שבעל השדה הוא יהודי, ושלא מכר את השדה לגוי או בי"ד - שהוא שלו בלבד: א. אם בעל השדה הוא יהודי-חילוני שלא הפקיר את השדה שלו, האם מותר לי לקטוף ללא רשותו ידיעתו? ב. בשנת שמיטה השדה מופקר בעל כורחו של בעל השדה? ג. יכול להיות שהופקר בעל כורחו, אך יש בעיה של להכנס לרשות היחיד?
תשובה: א. כידוע נחלקו הראשונים והאחרונים האם בשביעית בעל הקרקע צריך להפקיר את השדה או שמא היא מופקרת מתוקף קדושת שנת השבע. בכל אופן מכיוון שהדבר בספק אין לקחת מפירות מי שלא הפקיר את הפירות. עיין שבת הארץ פ"ד הכ"ד אות ד סיכום השיטות בשאלה. ב. תלוי במחלוקת לעיל. ג. בכל מקרה אין להכנס לרשותו של חברו בעל כרחו. בברכת התורה והארץ הרב יהודה הלוי עמיחי
שאלה: חסר הלכות חנוכה בשולחן ערוך: איך יתכן שהשולחן ערוך, שהוא ספר הלכתי, לא כותב בשום מקום את עיקר הדין שצריך להדליק נר אחד בכל יום מימי חנוכה?
תשובה: דברים אלמנטרים ופשוטים הידועים לכל לא מובאים בשו"ע כגון מצות אמונה בה'. כמו כן, לא מובא שמצוה להתפלל כל יום ולקרוא ק"ש ולהניח תפילין בכל יום וכדו'.
שאלה: הליכה לארועים משפחתים מעורבים: האם מותר ללכת לאירועים מעורבים, כלומר: לאירוע משפחתי של בת דודה שלי והריקודים והישיבה מעורבת האם עליי ללכת לאירוע כדי לכבד אותה ולא לפגוע מכבודה או לא ללכת שזה לכבד את הקב"ה, שהרי הוא מלך המלכים לעומת בני בשר ודם. (אני לא מתכוונת לרקוד באירוע!!!) אני רוצה שתתיחס לנשים ולגברים בפרט ובכלל.
תשובה: אם גדרי הצניעות לא עונים על גדרי ההלכה, וגורמים לאורח לעבור על איסור, לא ללכת. אין היתר לעבור על איסור כדי שהבת דודה לא תעלב. אם יש אפשרות לשבת בשולחן צדדי ולהקפיד על גדרי הצניעות, מותר. כמובן, שעיקר הבעיה היא לגברים, אך גם נשים צריכים להקפיד על זה.
שאלה: לדחות את החתונה?: אני מאורס למישהי שאני אוהב מאוד. היא אהבת חיי. אחרי שהצעתי לה נישואין והיא הסכימה דיברנו על מועד החתונה. דיברנו על שבוע אחרי חג השבועות תשס"ח. לצערנו לפני כחודש ימים האמא של הסבתא (הסבתא רבא של ארוסתי) נפטרה והסבתא של ארוסתי נכנסה לשנת אבל. הלכתי לרבי דוד אבוחצירא שליט"א לקבל עצה והוא אמר שלא לדחות. הלכתי וקיבלתי עצה מהרבנית קנייבסקי שתחיה מבני ברק (רעיית הגר"ח קנייבסקי) והיא אמרה גם כן שלא לדחות ושהסבתא כן יכולה להשתתף באירוע (בתנאים מגבילים - אך לא כאלו שמונעים ממנה לגמרי השתתפות). לצערי קרובי משפחה שניסו לדבר אל ליבה ולהסביר לה שהיא יכולה להשתתף בשמחתנו לא הצליחו לשכנע אותה והיא מתעקשת שהיא לא תבוא לחתונה. יש לציין וחשוב להדגיש שקיים קשר מיוחד יחיד במינו בין ארוסתי לסבתא שלה - היא בשבילה כמו אמא שנייה, וממש גידלה אותה (ארוסתי שתחיה גדלה בלי אבא והמון פעמים הסבתא היתה אמא ואבא בשבילה - מה גם שעד עצם היום הזה ארוסתי חיה וגרה אצל הסבתא). אני בעל תשובה וארוסתי עדיין לא לגמרי בתוך זה. יש לה עוד הסתייגויות. אני נוטה שלא לדחות (בעצת גדולי התורה) והיא בגלל הקשר המיוחד שלה עם סבתה מרגישה רע מאוד עם העניין ולא רוצה לפגוע בכבודה. האם בשביל ה כדאי לדחות בעוד 3-4 חודשים את החתונה, מה עושים? אני במבוי סתום, מצד אחד אני לא רוצה לצאת חלילה נגד המלצת גדולי הדור, מצד שני אני ממש לא רוצה לפגוע בכבודה של הסבתא שמאוד חשובה גם לי?
תשובה: כדאי לשמוע לעצת הגדולים. צריך לחפש מישהו שיכול להשפיע על הסבתא לבוא לחתונה. הכוונה היא שרב שמקובל עליה ידבר איתה ויורה לה שהיא חייבת ללכת לחתונת הנכדה. רבנים ידעו איך לדבר עם הסבתא.
שאלה: חנות שחייבים לפתוח בשבת: אני חי בניכר, בעל חנות בה עובדים גויים בלבד. בקניון בו נמצת החנות, נדיר שמסתובבים יהודים בשבת (מפאת גודלה האפסי של הקהילה היהודית במדינה זו ומפאת זה שרובם שומרי שבת). בחוזה עם הקניון קיים סעיף שאומר שהחנות חייבת להיות פתוחה בכל זמן שהקניון פתוח ללא יוצא מן הכלל, ואי עמידה בתנאי זה תיחשב הפרת חוזה. זה אומר שבשבתות וחגים - החנות פתוחה. האם יש איזושהי דרך, בנוסח מכירת החמץ לגוי בפסח, או איזושהי הלכה בעניין? האם אוכל לתרום את הכסף מההכנסות של ימים אלה למוסדות יהודים או לטובת יהודים, או רק לגויים?
תשובה: אתה יכול לסדר כך שביום שבת אינך שותף בחנות, כל הרווחים של שבת יהיו שייכים לגוי. ותסכמו (אם זה אפשרי) שרווחי יום אחר יהיה רק שלך.
שאלה: כלים שאכלו בהם היתר מכירה: אם באותם הכלים תנור צריך להכין לכבוד אורחים המקפידים על אוצר הארץ האם יש צורך להכשירם או לחילופין לא להשתמש בהם?
תשובה: הכלים לא נאסרים בהיתר מכירה, וכמבואר ברמ"א שלא אסרו כלים במקרים מסוג זה. בברכת התורה והארץ הרב יהודה הלוי עמיחי
שאלה: שאלות כלליות בברכות: מדוע בברכות השחר אנחנו אומרים "אל תביאני לידי חטא." הרי למדנו שהשם אינו חפץ בחטאו של אדם - לא הבנתי מה פשר המילה אל תביאני, האם השם מביאנו לידי חטא חס ו?
תשובה: בתפילה זו אנו מבקשים מה' יתברך שיעזור לנו ולא יעמיד אותנו במצב בו אנחנו עלולים לחטוא אלא ישמור עלינו שלא נגיע למצב בו אנחנו עלולים להיכשל ולחטוא.
שאלה: משקפיים שנשברו במהלך משחק: במהלך משחק כדורסל חברי העיף לי את המשקפיים בטעות והן נפלו על הריצפה ונשברו, האם הוא מחוייב לשלם או שבגלל שזה היה תוך כדי משחק הוא לא צריך לשלם?
תשובה: לא צריך לשלם מאחר והדבר נעשה תוך כדי משחק ולא בכוונת זדון פטור המזיק, והנימוק הוא שכדורסל הוא משחק פיזי ואגרסיבי וכל אחד יודע שהוא עלול להינזק וכן עלול להזיק, לכן, כל אחד מוחל לחבירו שאם יזיקהו יפטר חבירו כשם שאם הוא יזיק בעצמו יהיה פטור. המקור הוא ברמ"א בחושן משפט שע"ח, ט': בחורים הרוכבים לקראת חתן וכלה והזיקו זה את זה ממון הואיל ונהגו פטורים. וכן במחבר עצמו בסימן תכ"א, ח': שנים שהזיקו ברשות שניהם פטורים ובספר מאירת עינים שם ביאר שהטעם מאחר שמחלו מתחילה אהדדי (אחד לשני) אם יזיקו זה את זה. וכעין זה פסק הרב דב ליאור בשו"ת דבר חברון עמוד 230 (ובהערה הוסיף ששם סייג שאם ההיזק שלא במסגרת כללי המשחק חייב המזיק). וכעין זה פסק הרב צבי שפיץ בספרו על מסכת בבא קמא. הרב חגי ויסמן שבירת משקפיים בדרך שחוק
שאלה: נישואין בין בני דודים: היום בבוקר אמרתי למישהו שלמיטב ידיעתי מותר להתחתן לפי ההלכה בין בני דודים. שמעתי כבר על שני מקרים כאלו. לעומת זאת האדם אמר כי הוא שאל רב והוא אמר לו שאסור- מה שלא מסתדר לי. מה ההלכה בנדון והאם יש איזושהיא אסמכתה לומר שאסור?
תשובה: אין כל איסור הלכתי בדיני העריות כאשר בני דודים מתחתנים אחד עם השני. כמבואר בשולחן ערוך אבן העזר סימן טו סעיף יז: מותר אדם בבת אחי אביו ובבת אחי אמו. (יתכן ואף יש בכך צד של מצווה שכן מתוך הקשר המשפחתי יש להם אהבה גדולה יותר אחד לשני). עם זאת ישנה בעיה גנטית גדולה העלולה להיווצר אצל ילדים הנולדים מנישואים כאלו, ולכן יש להימנע מנישואין בכדי שלא להיכנס לסבוכים גדולים העלולים לבוא אחר כך למשפחה כולה עקב הולדת ילדים בעלי מומים גדולים (שו"ת ציץ אליעזר חלק טו סימן מד ועוד מרבני זמננו). אמנם יתכן וניתן לפתור את הבעיה על ידי גישה לייעוץ גנטי בכדי לבדוק האם אכן ישנה בעיה גנטית בנשואין של המקרה המדובר (יתכן שגם בדיקות מכון 'דור ישרים' מועילות לזה, יש לברר אצלם). הרב חננאל פאטשינו.
שאלה: גן דתי או גן מערבי: בעלי ואני חלוקים בנושא אופי הגן לבתנו בת ה-3, רשמתי אותה לגן דתי (אנחנו שומרי מסורת, ואני ב"ה מתחזקת בדרך לחזרה בתשובה) באיכות לא טובה. הוא היחיד שקיבלתי עליו המלצה דרך "לב לאחים". המון ילדים וגננת עצבנית כבר בשמונה בבוקר! אבל מתפללים בבוקר. יש גנים מודרניים יותר (למשל בשיטת מונטסורי) שבעלי רוצה להעביר את הילדה לשם. האם יש מקום לרשום אותה לגן טוב לפי סטנדרטים מערביים, עם גננת לטעמנו ולסמוך ע"כ שברכות (היא כבר יודעת כמה) ותפילה היא תלמד בבית, ואם כן - עד איזה גיל? אני חוששת שאם היא תלמד בגן רגיל בעלי לא יסכים שתלך לב"יס דתי (כבר עכשיו הוא מצהיר שהוא לא מסכים לכך, אך קיויתי שיראה את השפעת גן דתי עליה ויתרכך).
תשובה: אם בגן הדתי יש יחס חם ואוהב לילדים זה העיקר. כי בגיל הזה לא הלימוד העיקר אלא החום והאהבה שנותנים לילדים.
שאלה: ברכה על מרק עם ירקות או קרוטונים: מה אמורים לברך על מרק בתוספת ירקות. או לחילופין מרק עם קרוטונים או שקדי מרק (ללא ירקות).
תשובה: מרק עם ירקות: בדרך כלל יש לברך בורא פרי האדמה על הירקות ולפטור בכך גם את מי המרק, אלא אם כן יש מעט מאוד ירקות והוא לא מעוניין בירקות מצד עצמם ואוכל אותם רק כדי ללפת את המרק, שאז יש לברך שהכל על מי המרק ולפטור בכך את הירקות. מרק עם שקדי מרק: אם הם בכמות חשובה וכוונתו גם עליהם, יברך בורא מיני מזונות ויפטור בכך גם את מי המרק, ואם הם בכמות מועטת, והם באים רק ללפת המרק, יברך שהכל על מי המרק ובורא מיני מזונות על שקדי המרק. מרק עם קרוטונים: ישנם שני סוגי קרוטונים, אפויים ומטוגנים. המטוגנים (בשמן עמוק) ברכתם בורא מיני מזונות, ודינם כדין שקדי מרק, והאפויים ברכתם המוציא וראוי לאוכלם בתוך סעודת פת. הרב יאיר וסרטיל
שאלה: עקיפה מימין: בעומדי בצומת דרכים ומחכה שרכבים יעברו בכביש הניצב ישנם רכבים שיורדים לשוליים ופונים ימינה נוסעים מס מטרים בנתיב הניצב ועושים פניית פרסה, והנה כל הרכבים שעומדים על פי חוקי התעבורה צריכים לחכות גם לרכב זה. האם יש בביצוע המעקף משום גניבת תור?
תשובה: כשאדם עוקף פקק תנועה ויורד לשוליים אי אפשר לומר שהוא גונב תור כיוון שהוא לא חוזר לאותו נתיב אלא הוא פונה לנתיב אחר וממילא הוא לא תופס מקום של מישהו. אמנם בגלל העקיפה שלו נוצר עיכוב לתנועה בנתיב שממנו הוא יצא ואם הנסיעה שלו היא לגמרי על פי חוק אז אין מה לעשות ולכל אחד יש את הזכות לעשות זאת ולכן אין בעיה לפנות ואח"כ לעשות פרסה, אבל במקרה שלך הירידה לשוליים היא נגד החוק ואסור לעשות זאת על פי ההלכה וזה נקרא לעבור על תקנות הקהל וגם כיוון שהוא מעכב את שאר התנועה הוא מצער את חברו ועובר על ואהבת לרעך כמוך וכבר דרשו ח "מה ששנוא עליך על תעשה לחבירך". ולכן, אסור לרדת לשוליים ולגרום לעיכוב התנועה. הרב אריאל איגרא
שאלה: נגיעה באוכל בידיים: מישהו לא רחץ ידים לפני האוכל, ולקח מהקערה בידים במקום בכף. האם האוכל שנשאר בקערה כשר?
תשובה: מי שלא נטל ידיו לסעודה ונגע באוכל לא אסר את האוכל והוא נשאר כשר.
שאלה: הכנת אוכל בידיים פצועות: אוכל שנגע בפצע פתוח שביד, האם האוכל כשר והאם מותר להכין אוכל, כשיש בידים חתכים ועור שמתקלף בגלל יובש?
תשובה: אין בזה שום בעיה הלכתית.
שאלה: כשרות שומן פצעי בגרות: אם יש על הפנים פצעי בגרות ויש עליהם שומן, האם יש בעיית כשרות בשומן הזה והאם יש לחשוש שאוכל שנגע בעור הפנים תוך כדי אכילה התלכלך מהשומן?
תשובה: אין לחשוש. הרב יאיר וסרטיל
שאלה: שירות לאומי או נישואין: שמעתי את דעת הרב בנושא השירות לאומי, שזה פוגם ומעכב את הקמת הבית (של תורה) בעז"ה ושעדיף שבנות יתחילו ללמוד מקצוע כדי שבעליהן ימשיך ללמוד והן יפרנסו (שזה באמת רצוני). אני חושבת שאני יכולה לשבת וללמוד מקצוע בשנה הבאה (בלי לעשות שירות). אבל בכל זאת מאוד קשה לי עם העניין שאני מפסידה כביכול הזדמנות מיוחדת של נתינה ותרומה לעמ"י שיכולה להיות מאוד גדולה אם עושים שירות. אני מאוד אוהבת להתנדב ולתרום וחבל לי שלא אעשה זאת במשך שנה בלי עול משפחה. ויותר מזה, כאשר אדם תורם הוא בונה את עצמו וזה מאוד חשוב לי לפני הקמת המשפחה. האם שנת השירות לא תוסיף, תבנה ותקדם אותי בנתינה ובכלל תקדם אותי יותר לקראת בניית הבית כדי שיהי ה מתוך תורה ויראת שמים? בנוסף לגבי מדרשת שילוב ( ז"א בבוקר שירות לאומי ומהצהרים עד הערב מדרשה). האם לעשות תוכנית כזאת או שעדיף בכל אופן שאתחיל ללמוד מקצוע?
תשובה: במבט רחב לשנים הבאות מומלץ למי שיכולה ללמוד מקצוע מיד אחרי התיכון לעשות זאת. על מנת שתוכל להקים בית כאשר היא כבר קרובה לסיום הלימודים. ואז היא תוכל להתחיל את חיי הנשואים באופן הטוב ביותר. ככל שמסיימים את הלמודים יותר מהר ניתן לתרום ברמה יותר גבוהה אם זה בהוראה או במקצוע אחר שיש בו אידיאל. וגם אם לומדים מקצוע אחר בכל עבודה שעובדים אם עושים אותה בנאמנות יש בזה משום תיקון העולם. ואת ההתנדבות והתרומה לכלל צריך לעשות כל החיים ולא שנה אחת בלבד. הכל מצווים במצות גמילות חסדים והמצוה קיימת כל החיים. בימינו אלה הקמת משפחה של תורה, והתרומה המשותפת של המשפחה כולה לחברה זו התרומה הגדולה ביותר.
שאלה: נקיות: מה פירוש "לבדוק נקביו", אם אני מרגיש צורך חלש להתפנות, ואני לא בטוח שאני צריך, אז האם אני צריך לצאת להתפנות לפני הברכה, ואם גם אחרי שיצאתי אני מרגיש צורך חלש אז להתפנות שוב?
תשובה: ככלל אדם לא צריך לחפש האם הוא צריך לשירותים אלא זו הרגשה טבעית שבאה לאדם, ואז הוא צריך ללכת בהקדם. אולם לפני התפילה אדם חייב לבדוק שאינו צריך לשירותים ואם כן אז ללכת ולהתנקות. לאחר מכן אין שום סיבה לחשוש שיש צורך ללכת שוב. הרב שמואל הולשטיין
שאלה: הנחת תפילין לצורך לימוד: הרב נשאל, בעניין מדידת תפילין בלילה וענה: שמותר ואין לברך על התפילין. הבירור הזה חשוב לי, כי היה לי מקרה דומה לזה. הרי יש מחלוקת האם מותר להניח תפילין בלילה, כאשר הבית יוסף סימן ל פסק שלעניין הלכה אין להניח תפילין בתחילה בלילה, והכי נקטינן. כעת, משמע מפסיקת ההלכה שאסור אפילו להניח תפילין על מנת ללמוד, שכן, ממה נפשך, לא הברכה הופכת את ההנחה להנחה, וגם אם נאמר שהוא מניח לא לשם הנחת תפילין, הרי זה בדיוק המקרה שדיברו עליו הבית יוסף והגמרא, שלהניח תפילין לשם שמירתם אסור. המשנה ברורה בסימן ל, סעיף קטן ט כתב "אבל להניחם לכתחלה אסור בשביל השמירה, ויש מקלין בזה". ובסוגריים כתב שהמקור לכך הוא העולת תמיד והגר"א. לאחר עיון בעולת תמיד בסעיף קטן ג מוכח שהוא סובר שהמחבר פסק כדעת הרא"ש, שהרי ברור שהוא פוסק שלילה זמן תפילין, וכל האיסור להניח תפילין הוא שמא יישן בהם, ולכן מותר להניח תפילין בלילה לשם שמירתם וניתן גם לומר לשם לימוד. והביאור הלכה בדיבור המתחיל "מתר ומורין כן" כתב שנראה לו פשוט שמותר אפילו לכון לשם מצוה, אך על כל פנים לא יברך אז על התפילין. האם זה המקור לפסיקתו של הרב? כי אני התקשיתי להבין מה ההלכה על פי המשנה ברורה שהביא את שתי השיטות בלי לפסוק.
תשובה: לכתחילה אין מניחים תפילין בלילה שמא יישן בהם, אך גם השולחן ערוך מודה שאם הניחם קודם יכול להשאירם עליו רק אין מורין כן, ואם הסיבה היא שמירה אז מותר להשאירם עליו ומורין כן ולא הצריכו לחלצן. המחלוקת שהביא המשנה ברורה על פניו עוסקת בשמירה דומיא דהנחה, שהזכיר השולחן ערוך, שפירושה לזמן בלתי מוגבל, ואף הזכיר שהטעם מפני הרואים שילמדו לעשות כן לכתחילה. בזמן מועט של מדידה שלא קיים חשש זה שכולם רואים שמודד ועוד שבדרך כלל עושה זאת בינו לבין עצמו אין לחשוש. יוצא שיש לנו שתי סיבות להקל גם לדעה המחמירה ומכל מקום יש גם את דעת המקילה. הרב רואי מרגלית
שאלה: חינוך לפי ביה"ס או לפי ההורים?: 1. האם מורה שמלמד בבי"ס מסויים צריך להתחשב בדעת ביה"ס בו הוא מלמד, האם יש הבדל אם מדובר בבי"ס חילוני או שמאלני? 2. האם על המורה לחנך כפי דעת ההורים?
תשובה: המורה צריך לחנך חינוך נכון על פי הדרכת התורה. אך לעשות זאת בטעם ובחכמה ולא בדרך שתתקל בהתנגדות מצד ההורים. כי אז המטרה לא תושג.
שאלה: נישואי גיורת עם כהן: אני ובעלי לעתיד נתקלנו בבעיה. אני עברתי גיור לפני 10 שנים, ושם משפחתו של בעלי לעתיד הינו כ"ץ. האם קיים אזשהו איסור על פי ההלכה או התורה אשר אוסר עלינו להנשא, והאם יש דרך כלשהי להנשא בכל זאת?
תשובה: א- לגיורת יש איסור להתחתן עם כהן. ב- מי שנושא את השם כ"ץ בדרך כלל ידוע ככהן. ג- אם יש ספיקות ביחס לכהונתו של החבר, ניתן לגשת לרב שמכיר את החבר או את משפחתו ולברר את העניין. כמו כן ניתן לגשת לגשת לבית הדין הרבני ולברר את הנושא. הרב חננאל פאטשינו.
שאלה: הפרת צו הרחקה: הייתי עצור בעקבות פינוי וחתמתי על הרחקה מאזור מסוים האם מותר להפר את הצו לצרכי ישוב א"י?
תשובה: אתה היית צריך למסור מודעה בפני שני אנשים, שאתה חותם רק בגלל אילוצים. גם אם לא מסרת מודעה, לצורך מצוות ישוב ארץ ישראל, יהיה לך מותר ללכת.
שאלה: כפייה לכסות את הראש: חבר שלי הודיע לי על רצונו לחזור בתשובה, ולהפוך מחילוני לחרדי קיצוני. הוא דורש ממני בכל תוקף לשמור צניעות ולחבוש כיסוי ראש מלא, שלא תבצבץ שערה אחת גם כשאני עוד רווקה, כדי שאתרגל לעניין, וגם מאחר שהוא לא מעוניין שגברים יסתכלו עלי כי לדעתו אני מושכת תשומת לב רבה מידי בשל יופיי הרב, ובמיוחד השיער שהוא מקביל לפריצות. קראתי באתרים השונים שאין בכך חובה, אולם הוא מזהיר אותי כי זו חובתי ועל כן הוא רשאי אף להכות אותי אם לא אציית, כי הכאה לשם חינוך היא חובה שלו. קראתי בכמה אתרים כי זה נכון ואיני יודעת אם להתנגד לכך בתוקף (נגד אלימות) אבל אם ההלכה מתירה זאת, אולי עלי לקבל את הדין באהבה. אני מאד אוהבת את החבר שלי וחשבתי להתחתן עימו ולמרות שאני יותר רחוקה מהדת ממנו, חשבתי שאיך שהוא אצליח לאט לאט להתקרב לדת ולמלא אחר דרישותיו, אבל עניין כיסוי הראש לא מצליח להשתרש אצלי. יש לי שיער יפה מאד וארוך. הוא אף אמר כי ברצונו לקצץ את שיער ראשי. מה עלי לעשות?
תשובה: החבר שלך כנראה לא מבין עדיין מה היא דרכה של תורה, ואיך צריכים להיות היחסים בין בני הזוג על פי התורה. לפי התורה היחסים בין הבעל והאישה צריכים להיות מושתתים על אהבה והבנה הדדית. הבעל צריך לכבד את אשתו יותר מגופו. ואם הוא חוזר בתשובה ואשתו עדיין לא חזרה בתשובה כמותו, הוא צריך למצוא את הדרך איך לשכנע אותה כמה זה טוב לחיות על פי התורה, וכמה זה נכון לשמור את מצוות התורה, ועליו לעשות זאת בדרך של הסברה. ואם הוא אינו יודע להסביר היטב את הערך של קיום המצוות, עליהם ללכת לשמוע שיעורים והדרכות מרבנים, עד שהאישה תבין ותרצה בעצמה ללכת בדרכה של תורה, ואז קיום המצוות יהיה בשלמות מתוך רצון פנימי ומתוך הזדהות. אך בשום פנים אין לבעל רשות להכות את אשתו אפילו לשם שמים או מסיבות חינוכיות. ואפילו אין מקום לכפות את אשתו בלחץ מלולי, אלא רק בדרכי נועם - זו דרכה של תורה. ואם החבר שלך לא מבין את הדבר הבסיסי הזה, והוא חושב שבעל רשאי להכות את אשתו   יש כאן בעיה. אם הוא אומר זאת מפני שהוא טועה וחושב בטעות שכך התורה אומרת, אזי צריך להסביר לו שהוא טועה. אבל אם הוא גם באופיו אדם אלים, והוא חושב שחיי משפחה מתנהלים בצורה כזו שהבעל שולט וכופה את דעתו ואפילו מכה, הייתי מציע לך להתרחק ממנו ולא להינשא לו, אפילו אם את אוהבת אותו מאוד. ובקשר לכיסוי השער. הכלל הוא שאישה צריכה להיות צנועה ולא להיות מתבלטת, מושכת ומגרה. ועל כן יש להתלבש בצניעות וגם לסדר את השערות בצורה צנועה. אך כל עוד האישה לא נשואה היא לא צריכה לכסות את שערה. ואולם אחרי הנישואים כל כבודה בת מלך פנימה, ועליה לכסות את השער בכיסוי ראש. אני מבין את הקושי שלך לקבל את ההלכה הזו של כיסוי הראש, אך זה עניין של הרגל, וכאשר מתרגלים ללכת עם כיסוי ראש זה כבר לא קשה. ואם מכסים את הראש בכובע יפה או במטפחת מתאימה לפעמים זה אפילו מוסיף ליופי ולעדינות.
שאלה: צילום ללא רשות והלוואת דפים: 1. מישהי שמשכירה שמלת כלה ממקום מסויים ובאותו מקום לא מרשים שהיא תצטלם עם השמלה בזמן המדידות אלא רק באותו יום של החתונה, האם מותר לצלם אותה בכל זאת בזמן המדידות? 2.כשהייתי בביית ספר הייתי מלווה דפי פוליו לכתיבה מתלמידים מהכיתה ולא החזרתי דף אחר במקום, האם יש פה עניין של גזל או שזה ר?
תשובה: 1. התנאי הזה משונה מאוד ולא נראה אמיתי, הרי זה נהנה וזה לא חסר, וכן היא משלמת על זה. 2. היום רמת החיים עלתה, ועל דברים כאלה קטנים מוחלים.
שאלה: ק"ש שעל המיטה: האם זה שאני קם ומתעורר תוך כדי השינה זה אומר שכל פעם צריך לומר ק"ש מחדש? והאם צבע שנשאר בצפרניים בחלק הפנימי נחשב כחציצה בנטילת ידיים?
תשובה: לא, רק בתחילת הלילה. הצבע לא נחשב כחציצה לעניין נטילת ידיים.
שאלה: חתן וכלה טריים: בעדה בוכרית קיים מנהג, שכל מי שהתחתן, לא יכול לבקר באירועים כלשהם במשך 40 יום מיום החתונה. ולעניות דעתי זה גם כולל נשים שיולדות וכד. השאלה היא: האם יש מקור בהלכה למנהג זה? אחיינית שלי מתכוונת להינשא בקרוב, אך באותו שבוע מתחתן גם בן-דוד שלה. ובכוונת ההורים של שני החתונות, לקיים את שבת חתן ביחד בבית מלון אחד. האם יש להם בעיה עם קיום שבת חתן על פי ההלכה?
תשובה: מנהג זה קיים בהרבה עדות של בני עדות המזרח. ואע"פ שלא מצאתי מקור מפורש למנהג זה, כיון שהרבה עדות נוהגות בזה ויש שחוששים לו מאד, לכן לעניות דעתי טוב לחוש למנהג זה. אולם לכל עדה יש גם את הפתרונות לזה, כגון ששתי היולדות או הכלות וכדו' יפגשו תחת כיפת השמים ויעבירו חפץ מזו לזו, ועל ידי זה יוכלו אחר כך להפגש גם באולם וכדו'.
שאלה: בדיקת סוכר בסכרת הריון בשבת: אשתי הובחנה כחולת סכרת הריונית. על מנת להתאים לה את הטיפול המתאים ישנו צורך ב- 7 בדיקות סוכר ביום שעליה לבצע בעזרת מכשיר אלקטרוני מתאים. הובהר לנו ע"י האחות והרופא שחשוב מאוד לקבל רצף תוצאות של כשבועיים, כאשר חשיבות לכל יום וכמובן גם לשבת. האם מותר לה בשבת לבצע את הבדיקה? (הבדיקה כרוכה בדקירה קלה של אצבעה, סחיטת דם, ובדיקתו ע"י המכשיר האלקטרוני)
תשובה: האם יש בבדיקות צורך של פיקוח נפש?.
שאלה: הבדל בין חינה לאירוסין: הייתי רוצה לדעת האם יש הבדל בין חינה לאירוסין, אני ספרדיה ובן זוגי אשכנזי, ואני רוצה לעשות את שני הטקסים, ובן זוגי מעוניין רק באירוסין. האם יש תוקף הילכתי לחינה או שזה רק מנהג מסורתי?
תשובה: בזמן התלמוד היו נוהגים החתן והכלה לעשות שני טקסים שונים והם: האירוסין והנישואין. לאחר שהחתן והכלה החליטו שהם נישאין זה לזה, היו עושים אירוסין שהיא מסירת הטבעת, שבה הגבר מקדש ממש את ארוסתו, ומעת האירוסין היא נחשבת כאשת איש, ואסורה להנשא לאחר וכדו', רק שאסור להם עדיין להתיחד כל עוד שלא נישאו. ולאחר כשנה מעת האירוסין, היו עורכים את החופה שהיא הנישואין, שבה הגבר מכניס את כלתו לביתו, והרי היא אשתו לכל דבר. כיום בזמנינו אנו עורכים את שני הטקסים יחד במעמד החתונה, מכל מיני סיבות שלא אפרט אותם כעת. ולשאלתך, בזמנינו אין כל ערך הלכתי לא לאירוסין ולא לחינה, אלא רק מסיבה של איחוד המשפחות וכדו'. ואין כל בעיה לקיים את שני הטקסים הללו, אם הזוג חפץ בכך.
שאלה: כיצד הגמרא מרוממת?: אני שואל שאלה שמציקה לי כבר הרבה זמן (קראתי גם את התשובות הדומות באתר אך עדיין זה לא סיפק אותי) ברשותך הרחיב קצת ואמסור מס נתונים. אני לומד כבר יותר מעשר שנים בישיבה נהנה מאד מהלימוד לא מוכן להחליף זאת בשום דבר.(כך שאין לי בעיה של "לא מתחבר") ב"ה אני גם רואה ברכה בעמלי - לתלמידים צעירים אני משמש כנושא ונותן. אך דא עקא הפריחה הנפשית שלי היא רק בלמודי אמונה כל פרט בלימוד זה מרומם את נפשי. אחרי סדר אמונה או שיעור באמונה אני מרגיש בן אדם חדש ואילו בלימוד גמרא יש לי רק חוייה אינטלקטואלית אני לא מצליח להבין כיצד השאלה האם "יחלוקו" זה פשרה או דין או השאלה האם כסף באשה זה שווי או קניין מרוממות את האדם. אבקש בכנות תשובה מעמיקה ולא תשובה ש"תמרח" אותי. אציין שתלמדים ששאלו אותי את אותה שאלה עניתי להם שקודם כל צריך לאהוב ללמוד וכן להתמסר ללימוד ולא לשאול מתוך צפיה להיפטר מהעול בדרך כלל תשובה זו מנטרלת את השואל. אבל אני רוצה להמשיך ללמוד ואני באמת אוהב את זה
תשובה: אין לי תשובה אחת שיכולה להשביע את נפשך. אין ספק שעצם הלימוד לשם שמים מזכך. כל מי שלמד מספר שעות ברצף ובעמל תורה מרגיש שהוא מתעלה מבחינה רוחנית. אפילו שאין לנו את התשובה מה בדיוק מתחולל במהלך הלימוד אולם מרגישים תוך כדי לימוד לא רק חויה שכלית אלא זיכוך והתעלות מעל העולם הזה. אינני יודע כיצד אתה לומד. בכל אופן דרך לימוד שהיא באה מן השורשים אל הפרטים היא בדרך כלל דרך שממלאת יותר את הנפש. אדם שלומד תורה שבכתב ומתוך המצווה הכללית מגיע לבירור של פרט מסוים במצווה הוא מרגיש כיצד העניין הכללי והסתמי מקבל לבוש מעשי הגדרתי. התורה לא נשארת כתורה שיש בה רק אמירות כלליות ורוחניות אלא תורה שמצליחה לתרגם את העקרונות הרוחניים לשפת הגוף - החושים - המעשים. ככל שלומדים את הפרטים מתוך המרחב של המצווה כך הדברים נהיים מאירים יותר. הידיעה שיש לנו תורה שלא רק מתעסקת עם העקרונות הרוחניים אלא אף דואגת לתרגם אותם להדרכות מפורטות זה דבר שיכול למלא את הנפש. היצירה של התלמוד בבלי היא הדבר המופלא ביותר שיש לנו. יש כאן צילום של בית המדרש החיי שהיה בזמן האמוראים. הם מכניסים אותנו למטבח שבו בושלו התבשילים. יש הנאה מיוחדת להיכנס למטבח של התורה שבעל פה. תוך כדי פגישה עם הבית מדרש החי והתוסס גם אנו צריכים להידבק להיות שותפים בנתינת טעמים טובים יותר ליצירה. צריך לנסות ממש להחיות את הגמרא. לראות מול עינינו את החכמים יושבים בבית מדרש וממלאים אותנו בדעותיהם. יש לי עוד רבות לכתוב בנושא אולם זה מספיק למנה הראשונה. כתוב אלי תגובה ונמשיך בדו שיח. להמשך ברור הדברים
שאלה: מינו במינו "אחר שמא" או "אחר טעם": בסוגיה בשו"ע יו"ד סימן צח בדעת רוב הפוסקים ונגדם הש"ך (ס"ק ו ) והפר"ח בנושא מינו במינו "אחר שמא" או "אחר טעם", רציתי לדעת לפי מי פוסקים הלכה למעשה?
תשובה: פוסקים לפי הש"ך שסובר "אחר טעם". יש לנו כלל שמין במינו לא בטל, וכן יש דברים שמין במינו בטל ברוב ולא צריך שישים, ומין שלא במינו תמיד בשישים. ונשאלת השאלה, לפי מה אנו קובעם את זה האם לפי איך שקוראים לזה או לפי הטעם. ואנו פוסקים כש"ך שהולכים לפי הטעם, ואם הטעם שונה זה נקרא מין שלא במינו. רק דברים שאוסרים תערובתם במשהו הולכים על פי השם.
שאלה: ח"י: מה ראשי התיבות ח"י אומרים, וכיצד זה שומר עלינו כאשר אנו עונדים שרשראות ח"י?
תשובה: "חי" זה לא ראשי תיבות אלא המילה חי מלשון חיים. ענידת שרשרת אינה שומרת עלינו, אלא לימוד התורה וקיום המצוות. הרב יאיר וסרטיל